**2020 - 2027**

Општина Петровац на Млави

Децембар, 2019

План развоја општине Петровац на Млави

**Заједница по мери сваког појединца**

# Уводна реч Председника општине

Поштовани суграђани и суграђанке,

 Документ који је пред вама представља први План развоја општине Петровац на Млави, и један је од првих пет Планова развоја локалних самоуправа развијених у Републици Србји, у складу са новим Законом о планском систему.

Поред тога што је законска обавеза општине, израда Плана развоја је и неопходан предуслов одрживог развоја сваке заједнице. Зато је наш заједнички задатак био да оценимо стање, сагледамо проблеме и могућности, одредимо приоритете и циљеве и све уклопимо у временски и финансијски оквир, водећи рачуна да будућим генерацијама поставимо темељ за здрав и квалитетан живот.

Општина Петровац на Млави је недовољно развијена општина која поред даљег инфраструктурног развоја тежи и избалансираном социо-економском развоју, уз максимално очување животне средине. Зато је било потребно да израдимо квалитетан План развоја који даје реалну оцену тренутног стања (чиме располажемо, где се налазимо), дефининише кључне приоритете развоја (шта желимо, чему тежимо) и пружа одговоре на основна питања (у ком смеру треба да се развија општина, шта треба да сачувамо и које проблеме да решимо).

У Плану су дефинисани реални циљеви из којих проистичу оперативне мере, програми и пројекти који дају конкретне, видљиве резултате у дефинисаном временском периоду. Развој општине је планиран на бази локалних ресурса, прилагођен локалним специфичним условима, са циљем побољшања квалитета живота свих грађана и задржавања младих и образованих људи у општини.

Верујем, да ћемо успешном реализацијом Плана створити повољно пословно окружење, омогућити отварање нових радних места, изградити значајне инфраструктурне објекте, унапредити туристичку понуду, повећати продуктивност пољопривреде, очувати животну средину и створити услове за континуирани развој и напредак у складу са природом и потребама грађана.

План развоја израђен је уз помоћ бесповратних средстава званичне развојне помоћи Републике Словачке (SlovakAid), спроведен је посредством Програма Уједињених нација за развој у Србији (*UNDP*), док је стручну подршку у изради *Плана развоја општине* пружила Стална конференције градова и општина (СКГО), а уз подршку и активно учешће јавног, приватног и цивилног сектора и грађана. Зато се овом приликом захваљујем свима који су помогли у изради Плана развоја општине Петровац на Млави, и својим учешћем допринели настанку овог најважнијег кровног документа наше општине.

С поштовањем,

Председник општине Петровац на Млави

 Душко Нединић

Општина: Петровац на Млави

Врста документа:  ***План развоја општине Петровац на Млави 2020-2027***

Одговорна особа: **Душко Нединић**, председник општине Петровац на Млави

Председавајући Партнерског

 форума: **Душко Нединић**, председник општине Петровац на Млави

Општински координатор: **Борис Гвоздић**, помоћник председника општине

Тим за израду Плана развоја: **1.** **Душко Нединић**, председник општине Петровац на Млави

**2.** **Борис Гвоздић**, помоћник председника општине – координатор на изради Плана развоја

**3.** **Сузана Милошевић**, шеф Одсека за ЛЕР, заменик координатора на изради Плана развоја

**4**. **Јелена Миливојевић**, заменик начелника Општинске Управе

**5.** **Бојан Модрлановић**, начелник Одељења за имовинско правне односе, привреду и друштвене делатности

**6.** **Милан Поповић**, начелник Одељења за урбанизам, планирање и развој

**7.** **Анита Миладиновић**, службеник у Одељењу за финансије и буџет

**8.** **Јасминка Николић**, директор Центра за социјални рад

**9.** **Лидија Савић**, инспектор за заштиту животне средине

**10**. **Христина Ђорђевић**, ПР општине

**11**. **Милена Рајковић**, службеник у Одсеку за ЛЕР

**12.** **Никола Стојановић**, службеник у Одседку за ЛЕР

**13.** **Милош Јанковић**, службеник у имовинско правној служби

Сарадници

на изради Плана развоја: **Марија Стојадиновић**, стручни сарадник СКГО

**САДРЖАЈ ПЛАНА**

[Уводна реч Председника општине 2](#_Toc27476643)

[1 Контекст и процес израде 6](#_Toc27476644)

[**1.1** **Контекст** 6](#_Toc27476645)

[**1.2** **Процес израде** 7](#_Toc27476646)

[2 Преглед и оцена постојећег стања 9](#_Toc27476647)

[**2.1. Социо- економска анлиза општине Петровац на Млави - извод** 9](#_Toc27476648)

[***Управљање отпадиним водама*** 11](#_Toc27476649)

[***Енергија и енергетска инфраструктура*** 11](#_Toc27476650)

[***Шуме и шумско земљиште*** 11](#_Toc27476651)

[3 Визија општине Петровац на Млави 17](#_Toc27476652)

[4 Приоритетни циљеви општине Петровац на Млави 17](#_Toc27476653)

[5 Мере за достизање приоритетних циљева и друге мере по правцима развоја 18](#_Toc27476654)

[6 OКВИР ЗА СПРОВОЂЕЊЕ, ПРАЋЕЊЕ СПРОВОЂЕЊА, ИЗВЕШТАВАЊЕ И ВРЕДНОВАЊЕ ПЛАНА РАЗВОЈА 33](#_Toc27476655)

[**6.1** **Спровођење плана развоја ЈЛС** 34](#_Toc27476656)

[**6.2** **Праћење спровођења плана развоја ЈЛС** 34](#_Toc27476657)

[**6.3** **Вредновање постигнутих учинака плана развоја ЈЛС** 34](#_Toc27476658)

[**6.4** **Извештавање о спровођењу и постигнутим учинцима Плана развоја ЈЛС** 35](#_Toc27476659)

[**6.5** **Ревизија плана развоја ЈЛС** 35](#_Toc27476660)

[7АНЕКСИ 36](#_Toc27476661)

[**7.1 Тематске радне групе – учесници консултативног процеса током израде Плана развоја** 36](#_Toc27476662)

[**7.2 СВОТ анализа** 37](#_Toc27476663)

[**7.3 Социо-економске анализе** 42](#_Toc27476664)

**СКРАЋЕНИЦЕ**

|  |  |
| --- | --- |
| СКГО | Стална конференција градова и општина |
| УНПД | Програм Уједињених нација за развој |
| ЈЛС | Јединица локалне самоуправе |
| ЦОР | Циљеви одрживог равзоја |
| СВОТ | Aкроним енглеских речи: Strengths, Weaknesses, Opportunities, Threats / превод: Снаге, Слабости, Шансе, Претње |
| ЕУ | Европска унија |
| ППП | Предшколски припремни програм |
| ПВО | Предшколско васпитање и образовање |
| ЈКП | Јавно комунално предузеће |
| ЛЕР | Локални економски развој |
| НСЗ | Национална служба за запошљавање |
| ЦСР | Центар за социјални рад |

# Контекст и процес израде

* 1. Контекст

План развоја локалне самоуправе је у складу са Законом о планском систему плански документ најширег обухвата и највишег значаја за јединице локалне самоуправе (ЈЛС). Закон прописује обавезу ЈЛС да израде и усвоје своје планове развоја до 1. јануара 2021. године.

План развоја ЈЛС је дугорочни документ развојног планирања који за период од најмање седам година усваја Скупштина ЈЛС, а на предлог надлежног извршног органа ЈЛС. План развоја ЈЛС, према Закону, садржи преглед и анализу постојећег стања, визију односно жељено стање, приоритетне циљеве развоја који се желе постићи, као и преглед и кратак опис одговарајућих мера, које се даље разрађују документима јавних политика и средњорочним планом јединице локалне самоуправе.

Предложене мере се детаљније разрађују средњорочним планом јединице локалне самоуправе и документима јавне политике, док је ЈЛС обавезна да годишњи извештај о спровођењу плана развоја ЈЛС припрема у поступку прописаном за израду извештаја о спровођењу средњорочног плана. Истеком сваке треће календарске године од доношења, општинско веће ЈЛС утврђује предлог извештаја о учинцима спровођења плана развоја, који подноси на усвајање скупштини јединице локалне самоуправе, најкасније у року од шест месеци од истека тог рока

Приликом израде Плана ЈЛС je дужна да води рачуна o њeговој усклађености и са планским документима донетим на републичком нивоу, водећи рачуна о изворним надлежностима ЈЛС у домену планирања, прописаних Уставом и законом. Урбани развој директно је повезан са одрживим економским растом и развојем, рационалним коришћењем земљишта, демографским променама и становањем, саобраћајем и техничком инфраструктуром, животном средином, културним наслеђем и свим осталим областима које су у надлежности ЈЛС. Стога је посебно важнa усклађеност развојног плана ЈЛС са Просторним планом ЈЛС .

Израда Плана развоја општине Петровац на Млави подржана је кроз пројекат „Унапређење управљања и економског планирања на локалном нивоу у циљу спровођења циљева одрживог развоја у Републици Србији - Подршка успостављању система планирања и израда средњорочних планова развоја локалне самоуправе“ који се спроводи у 5 оштина у Републици Србији. Пројекат се финансира из бесповратних средстава званичне развојне помоћи Републике Словачке (*SlovakAid*), а спроводи посредством Програма Уједињених нација за развој у Србији (*UNDP*), док је стручну подршку у изради *Плана развоја општине* пружила је Стална конференције градова и општина (СКГО).

*План развоја општине Петровац на Млави за период 2020-2027. године* не представља само први план развоја који је урађен за општину Петровац на Млави, већ је и међу пет првих планова развоја ЈЛС у Републици Србији који су израђени у складу са новим *Законом о планском систему.* Искуства стечена током његове израде послужиће за додатну разраду и прилагођавање приступа који ће бити предмет примене у осталим локалним самоуправама у периоду након 2019. године.

* 1. Процес израде

Процес израде Плана развоја спроведен је кроз следеће главне фазе:

1. Припремна фаза и организација процеса;
2. Преглед и оцена постојећег стања;
3. Дефинисање визије, односно жељеног стања;
4. Дефинисање приоритетних циљева;
5. Дефинисање мера;
6. Успостављање институционалног оквира за спровођење Плана развоја ЈЛС;
7. Усвајање плана развоја ЈЛС.

Током **припремне фазе** донета је одлука о приступању изради документа, донесен план активности на изради плана и именован је тим да технички води целокупан процес израде плана. Затим је урађена анализа заинтересованих страна - идентификовани су најважнији актери и анализирани њихов утицај и значај, који подручја за који се план израђује имају за њих. На основу анализе заинтересованих страна, успостављен је *Форум Партнера* и утврђени чланови тематских група, који су укључени у различитим фазама израде документа.

Утврђене су три тематске радне групе на бази тзв „стубова одрживог развоја“. *Прва радна група* је покривала питања из области као што су заштита животне средине, урбанизам и просторно планирање, саобраћај и енергетика. *Друга група* је покривала питања из области економског развоја, пољопривреде и тржишта рада, док је *трећа група* покривала остале области као што су образовање, култура, спорт, омладинска политика, социјална заштита и здравство.

**Преглед и оцена постојећег стања** је први практичан корак у процесу и подразумевао је прикупљање и обраду података из примарних и секундарних извора. У оквиру овог корака, комбинацијом примарног (коришћењем упитника) и секундарног (прикупљањем података из званичне статистике) прикупљања података, за општину Петровац на Млави, урађене су следеће анализе: 1) Анализа економског развоја; 2) Социо-економска анализа пољопривреде; 3) Анализа сектора заштите животне средине, сектора енергетике, сектора саобраћаја и комуникације, сектора урбанизма, просторног планирања и грађевинарств; 4) Анализа области друштвеног развоја; 5) Анализа капацитета општине за финансирање приоритетних праваца развоја; 6) Анализа показатеља јавно-комуналних предузећа. Такође, направљена је веза са ***Циљевима одрживог развоја*** (*Агенда 2030*), односно урађена је локализација циљева и индикатора циљева одрживог развоја[[1]](#footnote-1).

Анализа постојећег стања завршена је израдом тзв. SWOT матрице, која је развијена на радионици на којој су учествовали чланови Општинског тима за израду Плана развоја.

**Након завршетка овог процеса кренуло се у следеће кораке, као што је дефинисање визије, приоритетних циљева и мера** и то како кроз радионице тако и кроз консултације са тематским групама. Одржана су два круга консултација са тематским радним групама и завршне консултације са Форумом Партнера.

***Визија која*** представља изјаву о жељеном стању у будућности добијена је процесом консултација на састанцима тематских група и партнерског форума. Она је дефинисана тако да с једне стране буде концизна, инспиративна и амбициозна али и достижна и корисна за следећи корак – дефинисање приоритених циљева развоја.

***Приоритетни циљеви*** су пројекције жељеног стања које доприносе остварењу визије, а постижу се спровођењем мера, односно групе мера, при чему се свака мера, односно група мера обавезно везује за конкретан посебан циљ. Приоритетни циљеви се утврђени тако да буду специфични, мерљиви, достижни, реални и временски одређени а на нивоу сваког циља дефинисани су показатељи исхода.

***Мере*** представљају активности чије се предузимање планира ради остварења приоритетних циљева, односно достизања постављене визије. Оне могу бити различите по својој врсти и начину деловања, а за остварење постављеног циља потребна је реализација једне или више мера, које могу бити међусобно условљена. У кратком опису мера одређен је очекивани временски рок за остваривање мера (кратки – у прве две године спровођења плана, средњи – од треће до пете године, и дуги – од шесте до осме године спровођења) као и одговорна страна за спровођење мера. Такође, утврђени ус и очекивани извори за финаснирање мера, а где је то било могуће и смислено дата је процена коштања сваке од мера.

**Дефинисање оквира за праћење, евалуацију и извештавање са структуром одговорности** је био завршни корак у изради документа и састоји се у дефинисању активности и одређивању одговорности за спровођење Плана развоја. Оно укључује процесе праћења спровођења, извштавање о процесу спровођења и оцену спровођења Плана развоја.

На крају, последњу фазу представља фаза **усвајања Плана** где тако дефинисан План развоја након завршних консултација усваја Веће ЈЛС које га подноси на јавну расправу након чијег сповођења тај предлог се подноси на **усвајање Скупштини општине.**

# Преглед и оцена постојећег стања

* 1. 2.1. Социо- економска анлиза општине Петровац на Млави - извод[[2]](#footnote-2)

***Уводни подаци***

Општина Петровац на Млави простире се на површини од 655 km2 у долини реке Млаве и на северозападним падинама Хомољских планина. У административном погледу припада Браничевском округу, а окружена је општинама Жагубица, Кучево, Мало Црниће, Жабари, Свилајнац и Деспотовац. Налази се на важном путном правцу Пожаравац – Петровац на Млави – Жагубица – Бор, а преко Звижда путним правцем повезана је са Кучевом и Мајданпеком. Рељеф је комбинованог брдско-планинског и равничарског карактера, у оквиру кога се издваја део Горњачке клисуре и јако крашко врело на изворишту Млаве у подножју Бељанице. Општина има добро развијену хидрографску мрежу, јер преко њене територије протичу Млава, Бусур, Витовница, Шетоњска река, чији је квалитет вода углавном сачуван. Изузетак представља део тока Млаве, низводно од општинског центра, који се налази у III класи квалитета, као последица неконтролисаног испуштања отпадних вода.

На територији општине Петровац на Млави, у 34 насеља, према проценама 2017. године живи 28.602 становника, са просечном густином насељености од 44 становника на km2 што је сврстава и у слабо насељене општине.

***Становништво***

Резултати пописа 2011. године, као и процене у наредним годинама, указују на присуство и повећање интензитета неповољних демографских појава и процеса са којима се већ деценијама суочава како Србија, тако и општина Петровац на Млави и општине у њеном окружењу. Приметно је смањење укупног броја становника, природна депопулација, миграциони процеси и демографско старење које детерминише прилично ограничавајући популациони оквир формирања радног контингента, а самим тим и активног становништва.

У периоду 2011-2017, број становника Општине се смањио за 8,7%, односно општина је изгубила 2.729 становника, односно број становника се смањио са 31.331 становника у 2011. на 28.602 становника у 2017. години. Разлоге у смањењу броја становника треба, пре свега тражити у миграцијама претежно младог становништва ка индустријски развијенијим центрима (Београд, Пожаревац, Смедерево). Специфичност општине Петровац на Млави је и велики број становника на раду иностранству. По подацима из 2011. њихов број је чак 10282.

**Број становника у општини Петровац на Млави у периоду 2011 - 2017**

*Извор: Републички завод за статистику;*

**ЖИВОТНА СРЕДИНА И КОМУНАЛНА ИНФРАСТРУКТУРА**

***Пијаћа вода и хидрологија***

Главно извориште за водоснабдевање је Шетоњско врело - налази се у атару села Шетоње; користи се за водоснабдевање Петровца и неколико села. Поред Шетоњског врела, друго извориште је у селу Мало Лаоле. Постоје две водо-акумулације и језеро Ждрело. Језеро Ждрело је изузетно чисто али је као и акумулација угрожено изградњом викендица без канализационог прстена и уређаја за пречишћавање.

На простору Шетоњског врела саграђен је водовод на који су прикључени урбани део општине и 4 села: Шетоње, Ћовдин, Велико Лаоле и део села Лесковац. Изграђени сеоски водоводи постоје у Ждрелу, Бистрици, Стамници, Мелници, Везичеву и Витовници. Нов водоводни систем изграђен је у Великом Поповцу[[3]](#footnote-3) и Малом Лаолу. Преостала села још увек нису прикључена на градски водовод. На водоводну мрежу, која је дужине 51км, у 2017. години прикључено је 4.657 домаћинстава општине Петровац на Млави, односно мање од половине укупног броја домаћинстава (48,8%). Објекти који се налазе на Шетоњском врелу обухватају: каптажу, станицу за пречишћавање воде и друге пратеће објекте. На водоводној мрежи бележе се велики губици.

Хидролошка мрежа је развијена, тако да добро очувани водотоци представљају велики природни и развојни ресурс општине. Најважнији хидролошки ресурс чини река Млава, која је једна од најдужих река у Источној Србији, укупне дужине од око 150 км. Карактеристике планинске, незагађене реке, Млава је задржала у горњем делу слива, односно од Жагубице до Петровца. Захваљујући рељефним карактеристикама, општина је богата изворима и речним притокама.

***Управљање отпадиним водама***

Канализациона мрежа постоји само у Петровцу, а у осталим насељима није изграђена нити су вршена испитивања. Дужина примарне и секундарне канализационе мреже износи 29км и њоме је обухваћено 80% становништва урбаног дела општине. Не постоји постројење за пречишћавање отпадних вода. Све комуналне и индустријске отпадне воде испуштају се у реку Млаву, низводно од урбаног дела општине, без претходног третмана. Квалитет воде у овом делу реке је 3б класе, за разлику од квалитета воде, узводно од општине, која је 2а категорије.

**Управљање чврстим отпадом**

У погледу управљања и третмана чврстог отпада, треба рећи да се чврсти отпад сакупља у свим насељима. За ову делатност задужен је ЈКП Извор. Отпад се одлаже на депонију Свина, чија санација је ургента, како са становишта заштите животне средине, тако и са становишта даљег одлагања оптада на овој локацији, до изградње регионалне трансфер станице, која ће обезбедити организовано и системско одношење отпада на регионалну санитарну депонију, од којих је најближа у општини Лапово. Овај пројекат је започет и представља један од приоритета општине. У општини постоји постројење за третман медицинског отпада у оквиру болнице.

***Енергија и енергетска инфраструктура***

Према пописним подацима велики број домаћинстава у Петровцу на Млави је користио индивидуалне уређаје за грејање. Чак 56% домаћинстава је користило индивидуалне уређаје за грејање на дрва што указује на врло вероватну ниску ефикасност и високе специфичне емисије загађујућих материја. Такође 28% домаћинстава је користило угаљ као основни енергент за грејање. У граду је изграђена топлана малог капацитета. Може да покрива 60.000 км2 стамбеног простора, али тренутно ради са 2/3 капацитета. Постоји пројекат за изградњу топлане на биомасу, за који су одобрена средства. Јавном расветом покривена су сва насеља. Енергетски ефикасна јавна расвета постављена је на територији града. Општина има систематизованог и запосленог енергетског менаџера.

***Шуме и шумско земљиште***

Према РЗС у 2017. години на територији општине било је 13.573 ха, односно 21% територије целе општине, чиме је Петровац на Млави испод просека шумовитости у Републици Србији. Од укупне површиен шума 11.169 ха је у приватној својини.

***Остале природне вредности***

Клисура Горњак, изворишта пијаће воде, извор термоминералне воде Ждрело, река Млава, биљни и животињски свет. Један од значајних проблема је и тај што не постоји катастар природних вредности.

***Путеви и саобраћајнице***

Укупна дужина путева на територији општине износи 349 км, од којих је 242 км са савременим коловозом. Удруженим средствима Општине и Министарства пољопривреде, шумарства и водопривреде значајно је уређена и ревитализована мрежа пољских путева. Општинска путна мрежа простире се на 235км, а регионални правци 119км.

***Телекомуникациона инфраструктура***

У преко 20 села постављене су нове аутоматске централе за телефонски и интернет саобраћај. Број телефонских преплатника је 2011. године био 10.414. Територија општине је покривена и мобилном телефонијом и интернетом.

**ДРУШТВЕНИ РАЗВОЈ**

Друштвени развој Петровца на Млави мерен индексом друштвеног развоја (ИДР) градова и општина је 2016. године био на нивоу просека развоја општина у Србији – ИДР 45.2 у односу на просечан индекс за општине у Србији од 45.3, али овај индикатор треба узети у обзир са великом резервом због методолошких разлога.

Издвајање из буџета за област друштвених делатности је у 2017. години изнад просека Србије - 38,1% општинског буџета у односу на 37% буџета просека за све ЈЛС, и то пре свега због надпросечног издвајања за спорт и рекреацију.

***Демографија***

**Демографска слика Петровца** је значајно лошија у односу на већ неповољну слику Србије. Дупло виша негативна стопа природног прираштаја од просека Србије, виша просечна старост, значајно виши индекс старења (Табела 1.)

Табела 1. Основни демографски подаци 2017

Izvor: Devinfo (RZS)

***Структура становништва је неповољнија од структуре становништва Србије са вишим учешћем старог становништва, а мањим деце и радно способног становништва.*** Оваква демографска слика, у којој преовлађује старо становништво, указује на потребу за интензивном социјалном заштитом старе популације. Ову потребу може донекле да ублажи просечно висок број чланова домаћинстава у Петровцу, уколико важи претпоставка да стари чешће живе у вишечланим домаћинствима.

***Образовање***

**Образовна структура** је је веома лоша – преко 65% становништва старости 15+ има завршену само основну школу или је без образовања док је на нивоу Србије таквих 35%. Учешће неписмених је такође више у Петровцу на Млави у поређењу са Србијом, и то дупло више и код мушке и код женске популације.

***Предшколско васпитање и образовање***

Обухват деце предшколским образовањем је низак сем у случају ППП где је због обавезности обухват потпун у појединим годинама. Обухват јасленог узраста, упркос значајном расту последњих година (Графикон 7.) и даље је врло низак и доста нижи од просека Републике, а обухват узраста 3 до поласка у ППП јесте мало нижи од просека Републике, али је то прилично низак ниво како када су у питању национални циљеви тако и у поређењу са просеком ЕУ.

Обухват деце предшколским васпитањем и образовањм у односу на укупан број деце је око 40 %.Такође, капацитети су недовољни за потребу повећања обухвата, сем евенутуално на уштраб квалитета (упис преко нормативе). Изузетно мали број деце похађа вртић у ванградским насељима.

Са друге стране понуда програма је нешто флексибилинија у односу на иначе потпуно нефлексибилну понуду програма на нивоу Србије. Иако у понуди доминира класичан целодневни програм важно је истаћи да постоји и понуда краћег програма - до 6 сати дневно. Такође, веће је учешће предшколаца у полудневном него целодневном боравку

***Основно и средње образовање***

У Петровцу постоји 8 матичних основних школа са чак 23 подручна одељења у којима је врло мали број ђака - просечан број ђака по пордучној школи је само 15 укупно за све разреде. Сем једне матичне школе, 7 школа и 23 подручна одељења налазе се у руралним деловим. Генерално су евидентни проблеми у основном образовању како у смислу ефикасности мреже школа, тако и у виду ниске стопе обухвата и завршавања основне школе (90%). Ипак ваља истаћи да општина издваја значајно већа средства за основно образовање од 29 ЈЛС за које је рађена анализа примене програмског буџета.

Што се средњег образовања тиче, Петровац на Млави има једну средњу школу, у којој се школују квалификације: гимназија, трговина, економија, право.

***Социјална заштита***

Обухват деце **дечјим додатком** је изузетно низак иако су економски показатељи неповољни. Једно од објашњена може бити имовински критеријум - поседовање земљишта преко 1 ха, које је често неквалитетно и не може ником да се да под закуп, а велики део становништва у Петровцу на Млави је пољопривредно.

Према подацима из 2018. године општина Петровац има врло **развијен систем новчаних давања**. У овој ЈЛС је у 2018. години је издвојено укупно 29.735.139 динара за новчана давања. Од овог износа највећи део је издвојен за новчана давања поводом рођења детета, а затим за новчана давања другим сиромашним лицима (уз претходну проверу дохотка и имовине).

**Социјална заштита у мандату ЈЛС** је последњих година унапређена што је у вези и са повећањем расхода општине за ову функцију али и са увођењем наменских трансфера са централног нивоа који се користи за финансирање услуга социјалне заштите. И поред тога социјална заштита на локалном нивоу је недовољно развијена, а капацитети за социјално укључивање рањивих друштвених група су ограничени. Према последњим подацима у општини Петровац на Млави у 2018. години су пружане две услуге социјалне заштите које су у надлежности ЈЛС – то су Лични пратилац и Помоћ у кући за старије и одрасле. Услуга Становање уз подршку за особе са инвалидитетом која је према претходном Мапирању пружана у 2015. години, у 2018. години се више не пружа. И поред тога, ниво пружених услуга у мандату ЛС је на значајно вишем нивоу у односу на 2015. годину. Наведене услуге пружа још увек Центар за социјални рад. Других пружалаца локалних услуга социјалне заштите нема. Постојеће услуге нису лиценциране, мада је ЦСР предао захтев и документацију за акредитацију.

***Култура***

У Петровцу постоји значајан културни садржај – завичајни музеј, позориште, библиотека, културно-просветни центар, биоскоп. Општина издваја значајна средства за културу. Оно што представља један од приоритетних проблема, јесу простори, у којима су смештени завичајни музеј и културно-просветни центар, а који су привремени и неадекватни и из којих ће установе културе морати да се иселе. Отуда општина мора да пронађе друго, одговарајуће решење.

**ЕКОНОМСКИ РАЗВОЈ**

***Предузетништво, сектор малих и средњих предузећа***

Укупан број привредних субјеката који послују у Петровцу на Млави износи 1.160. **Предузетничка клима у општини је испод просека државе.** Број активних привредних друштава на 1.000 становника износи 8,2 ( просек у држави је 19) , док је број предузетничких радњи је на 1000 становника 32 (просек РС је 36,17 предузетничких радњи је на 1000 становника)

Нето ефекат нових привредних субјеката износи 1,4: 1, што значи да се на 10 угашених предузећа отвори 14 нових, док на нивоу Републике износи 1,7:1 ( на 10 угашених фирми, отвори се 17 нових).

Привредна друштва, њих 206, запошљава 1462 радника, у 2018. У устој години, у Петровцу је било активно 63 предузетника, са укупно 185 запослених.

Извор: [https://pretraga2.apr.gov.rs/APRMapePodsticaja/#](https://pretraga2.apr.gov.rs/APRMapePodsticaja/)

***Запосленост***

|  |  |  |  |  |
| --- | --- | --- | --- | --- |
|  | **2015** | **2016** | **2017** | **2018** |
| **01. Број запослених** | 7.536 | 7.153 | 7.132 | 7.048 |
| **02. Број незапослених** | 1.302 | 1.241 | 1.217 | 1.117 |
| **03. Просечна нето зарада (у РСД)** | 31.252 | 33.469 | 33.209 | 37.585 |

*Извор:* [*https://pretraga2.apr.gov.rs/APRMapePodsticaja/#*](https://pretraga2.apr.gov.rs/APRMapePodsticaja/)

Укупан број запослених, према подацима АПРа, на територији општине Петровац на Млави износи 7.048 лица, а број незапослених 1.117. Као што се из табеле види, у односу на 2015 дошло је до пада и у броју запослених и у броју незапослених.

Од укупног броја запослених 46% су запослени у правним лицима (привредна друштва, установе, задруге и друге организације), 22% су приватни предузетници (лица која самостално обављају делатност) и запослени код њих и 32% регистровани индивидуални пољопривредници.

Од укупног броја незапослених, према попису из 2011.год, 488 лица, односно 35% незапослених лица први пут тражи посао. 53% од укупног броја незапослених јесу жене. Оно што највише забрињава јесте податак да је скоро половина незапослених лица (43,4%) без квалификација. Из овог разлога потребно је уложити значајније напоре на преквалификацији и доквалификацији овог корпуса радне снаге.

***Туризам***

Општина Петровац на Млави располаже и бројним природним ресурсима потребним за развој различитих видова туризма. Прелепе планине, изворишта, реке, кањони, пећине пружају велике могућности за развој бањског туризма, као и туризма заснованог на специјаним интересовањима - хајкинг, бизциклизам, планинарење, параглајдинг и сл... Најзначајнији туристички потенцијал представљају Хомољске планине са својом природом и културним знаменитостима, Горњачка клисура, бања Ждрело, али и фолклорно наслеђе овог краја.

Регион има и бројне историјске споменике и културне знаменитости, чак и из доба Римског царства. Археолошки локалитет „Беловоде“ представља насеље винчанске културе која на просторима централног Балкана егзистира током друге половине VI и прве половине V миленијума старе ере (оквирно 5500 – 4500 година старе ере). Локалитет заузима површину од око 80 хектара што га сврстава у највећа насеља ове културе на целој њеној територији.

Рекреационо угоститељски центар „Ждрело“ је најзначајнија приватна инвестиција у области туризма. Центар располаже отвореним и затвереним базенима, аква парком са топлом водом, велнес центром, салама за масажу лековитим блатом, морском водом, ђакузи кадама, саунама, соларијумом, хотелом и другим садржајима.

Укупан број туриста износио је 2017.год, 10.465, са оствареним 22.556 ноћења, и процечним боравком од 2,2 дана.

Приказ туристичке посећености у периоду 2015-2017. год приказан је у табели:

|  |  |  |  |
| --- | --- | --- | --- |
|  | Туристи | Ноћења туриста | Просечан број ноћења туриста |
|  | свега | домаћи | страни | свега | домаћи | страни | домаћи | страни |
| 2015 | 12.422 | 11.206 | 1.216 | 23.393 | 20.790 | 2.603 | 1,9 | 2,1 |
| 2016 | 9.933 | 9.251 | 682 | 18.733 | 17.202 | 1.531 | 1,9 | 2,2 |
| 2017 | 10.465 | 9.299 | 1.166 | 22.556 | 20.040 | 2516 | 2,2 | 2,2 |

*Извор: Општине у Србији 2018*

Отварањем Рекреационо – угоститељског центра „ Ждрело” активирало се и више сеоских домаћинстава која је показала ентузијазам за бављење руралним туризмом, а на територији општине категорисано је укупно 172 лежаја. Ипак проблем представља релативно низак ниво појединаца који раде у угоститељском сектору по глави становника и износи 3,4 запослена на 1000 становника, што је недовољно за даљи развој туризма.

Такође, за интензивнији развој туризма, неопходно је регионално повезивање и стварање јединствених туристичких производа.

***Пољопривреда***

Средишњи део реке Млаве, између Хомољских планина и Стига који заузима општина пружа одличне услове за развој пољопривреде, посебно сточарства, воћарства и ратарства. Сточарство је најзаступљеније, и према Попису из 2012.године, Петровац на Млави је међу 10% општина са највећим сточним фондом. Обим сточног фонда процењује се на више од 400.000 јединки. Општина Петровац на Млави позната је и по производњи меда и пчелињих производа. Са више од 11.000 кошница сврстава се у ред општина за највећом производњом меда у држави. Производња меда сматра се највећом извозном шансом општине .

Од укупног броја становника, ангажованих у пољопривреди је око 14.579, што је значајан број, односно 50,97% становништва. Међутим, пољопривредна производња углавном се одвија на уситњеним индивидуалним пољопривредним газдинствима. Земљишни поседи у просеку су 4,78 ха по пољопривредном газдинству, што је у складу са просеком Србије (5,44ха) и округа (5.1ха), али је поређењу са националним просеком, пољопривреда непродуктивна.

Према подацима Пописа oпштина Петровац на Млави располаже са 46.900 ха пољопривредног земљишта од чега је свега 28.221 ха коришћеног пољопривредног земљишта или 60,17%. Степен искоришћења је скроман услед дугогодишњег исељавања радно способног становништва. У наредном периоду у циљу ефикаснијег коришћења и даљег унапређења, неопходно је предузети бројне мере за унапређење коришћења земљишта. Иако има веома повољну хидрологију те је од укупног КПЗ могуће наводњавати 1080ха, наводњава се значајно мањи број хектара - свега 39ха према попису из 2012. године.

Око 341 пољопривредних газдинстава према подацима из пописа се бави другим профитабилним активностима везаним за пољопривреду и рурални развој, од тога 238 се бави прерадом пољопривредних производа и то 107 прерадом меса, прерадом млека 154, прерадом воћа и поврћа 38, прерадом других пољопривредних производа 120. Обрадом дрвета се бави 19, активности у шумарству има 23, у туризму 8, народној радиности 9.

Посебан значај има пољопривредно-прехрамбени сектору. Млекара “Хомоље”, некада део националног гиганта “ИМЛЕК”, успешно је приватизована и реконструисана, а данас је вероватно најуспешнија приватизована компанија у Петровцу на Млави. Кланица “8. Октобар ”је приватизована и остала у функцији, иако запошљава само трећину укупног броја запослених пре приватизације. Фарма свиња “Фарма свиња” изграђена током седамдесетих година прошлог века је сада у влсништву предузећа “Унион МЗ” из Пожаревца.

# Визија општине Петровац на Млави

**Петровац на Млави је 2027. године општина у којој сви грађани, а посебно млади, бирају да живе, раде, инвестирају и заснивају своје породице. Препознатљива је по развијеном туризму, пољопривреди и повољном пословном амбијенту за инвестирање. Еколошки је освешћена, са решеном комуналном инфраструктуром и очуваним еко системом. Здравствене и социјалне услуге су развијене и доступне свим грађанима, а друштвено-културни живот је богат и разноврстан.**

# Приоритетни циљеви општине Петровац на Млави

|  |  |  |
| --- | --- | --- |
| **Развојни правац - Животна средина и комунална инфраструктура** | **Развојни правац - Друштвени развој** | **Развојни правац –** **Економски развој** |
| Приоритени циљ 1Чиста и заштићена река Млава и други водотокови | Приоритени циљ 1Доступно предшколскo васпитaње и образовање свој деци  | Приоритени циљ 1Унапређен привредни амбијент и подршка развоју сектора малих и средњих предузећа и предузетника  |
| Приоритени циљ 2Вода за пиће доступна свим грађанима | Приоритени циљ 2Унапређен квалитет и повећана доступност услуга социјалне заштите  | Приоритени циљ 2Успостваљен квалитетан туристички производ, повећан број туриста и прихода од туризма  |
| Приоритени циљ 3Успостављен функционалан и одржив систем управљања отпадом | Приоритени циљ 3Заштићено локално културно наслеђе и омогућен приступ квалитетним културним садржајима свим грађанима, а посебно младима | Приоритени циљ 3Повећана продуктивност и приходи у пољопривреди |

# Мере за достизање приоритетних циљева и друге мере по правцима развоја

**Развојни правац 1 - Животна средина и инфраструктура**

|  |  |  |  |
| --- | --- | --- | --- |
| **Приоритетни циљ 1.1** **Чиста и заштићена рекa Млава и други водотокови**  | **Индикатори**  | **Почетно стање** | **Жељено стање** |
| 1.1.1 Удео отпадних вода које се пречишћавају на адекватан и безбедан начин1.1.2 % територије општине на којој се отпадне и потенцијално штетне текућине одводе системски и контролисано, у складу са највишим стандардима1.1.3 % домаћинстава прикључених на канализациону мрежу на територији општине |  0%18%24.8% | 40%40%50% |
| **Образложење**Вода реке Млаве озбиљно је угрожена и загађена, низводно од Петровца на Млави. Квалитет воде у том делу реке је 3б класе (вода се не може користити за рекреацију и риболов). Првенствени разлог наведеном стању, лежи у томе што се у Општини још увек не врши пречишћавање отпадних вода, јер не постоји одговарајуће постројење за третман отпадних вода. Отпадне воде из домаћинстава и привредних субјеката уливају се у реку Млаву. У општини постоје 2 хидроакумулације и језеро Ждрело, који су угрожени изградњом викендица и насеља без канализационог прстена и постројења за пречишћавање. Канализациона мрежа је успостављена само у градском насељу Општине, док у преостала 33 сеоска насеља не постоји. На канализациону мрежи у општини Петровац на Млави прикључено је 2.381 домаћинство, односно 24,8 % домаћинстава.Отуда је један од приоритетних циљева локалног плана развоја до 2027. успостављање функционалног и одрживог система управљања и третмана отпадних вода.  |
| **Мере за остварење приоритетног циља 1.1** |
| * + 1. **Изградња постројења за пречишћавање отпадних вода**

Изградња Постројења за пречишћавање отпадних вода приоритетан је пројекат општине Петровац на Млави из области заштите животне средине. Планирано постројење треба да третира комуналне отпадне воде из урбаног подручја и 4 сеоска насеља, која се граниче са седиштем општине, као и индустријске отпадне воде.**Потребна средства:** 570.000.000,00 рсд**Извор финансирања:** екстерно\***Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: дуги, преко 5 година |
| * + 1. **Успостављање канализационе мреже на територији целе општине**

У насељу Петровац на Млави потребно је у наредном периоду изградити још 5км секундарне мреже фекалне канализације, а на подручју околних сеоских насеља око 30км примарне и секундарне мреже, чиме би се значајно подигао ниво животног стандарда и омогућило боље функционисање комуналних делатности. Фекалне воде из градског и приградских насеља планирано је да се пречишћавају у ППОВ у Петровцу.Након изградње водоводних система у свим насељима општине, потребно је изградити и канализациону мрежу која би покрила сва насеља и планирати изградњу већег броја постројења за пречишћавање отпадних вода мањег капацитета.**Потребна средства:** 600.000.000,00 рсд**Извор финансирања:** доминантно екстерно и делом интерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: дуги, преко 5 година |
| ***Допринос Циљевима одржвиог развоја (ЦОР)*** *ЦОР 6: Успоставити санитарне услове и приступ пијаћој води за све**ЦОР 6.3 До краја 2030 унапредити квалитет воде смањењем загађења, елиминисати расипање и на најмању могућу меру, свести испуштање опасних хемикалија и материјала, преполовити удео непрочишћених вода и значајно повећати рециклирање и безбедну поновну употребу на глобалном нивоу* |

*\*Напомена: екстерни извори финансирања су сви други извори изван буџета локалне самоуправе (на пример: буџет Р. Србије, међународни фондови)*

|  |  |  |  |
| --- | --- | --- | --- |
| **Приоритетни циљ 1.2****Вода за пиће доступна свим грађанима** | **Индикатори**  | **Почетно стање** | **Жељено стање** |
| 1.2.1 Удео становништва који користи пијаћу воду из система којима се управља на одговарајући и безбедан начин1.2.2 % домаћинстава прикључених на водоводну мрежу | 33.31%48.8% | 100%100% |
| **Образложење:**Градски водовод саграђен је на простору врела Шетоњске реке. Анализе показују да количина воде која се каптира значајно превазилази количину воде која се троши, што даље значи да долази значајног губитка воде, који је последица несолидно грађеног објекта каптаже. На водоводној мрежи такође постојe губици воде, иако не постоји систем за праћење. Отуда је неопходно у наредном планском периоду поставити систем за праћење губитака на мрежи и реконструисати водоводну мрежу у делу са највећим губицима.Системом водоснабдевања обухваћени су градско насеље Општине и 4 села: Шетоње, Ћовдин, Велико Лаоле и део села Лесковац. Преостала села још увек нису прикључена на градски водовод. На водоводну мрежу у 2017. години прикључено је 4.657 домаћинстава општине Петровац на Млави, односно мање од половине укупног броја домаћинстава (48,8%). Циљ је да се у наредном планском периоду прошири водоводна мрежа и изграде нови водоводи, како би се сва насеља прикључила на градски водовод. |
| **Мере за остварење приоритетног циља 1.2** |
| **1.2.1 Постављање система за праћење губитака у водоводној мрежи** Планирано је формирање надзорно-управљачког информационог система за целокупну водоводну мрежу на територији општине, помоћу кога би се вршио мониторинг података о потрошачима, производњи и дистрибуцији воде и вршило праћење губитака у водоводној мрежи.**Потребна средства:** 36.000.000,00 рсд**Извор финансирања:** интерно\* и делом екстерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: кратки, до 2 године |
| **1.2.2 Реконструкција водоводне мреже у делу са највећим губицима** На основу резултата добијенихпраћењем губитака у водоводној мрежи, планирана је реконструкција постојеће водоводне мреже, пре свега на деловима мреже са највећим губицима.**Потребна средства:** 120.000.000,00 рсд**Извор финансирања:** доминатно екстерно и делом интерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: средњи, 3 - 5 година |
| **1.2.3 Проширење водоводне мреже и изградња нових водовода који ће бити део водоводног система**Првенствено је планирано проширење водовода у сеоским насељима која се граниче са седиштем општине а затим и у осталим сеоским насељима која немају изграђену водоводну мрежу.**Потребна средства:** 80.000.000,00 рсд**Извор финансирања:** доминатно екстерно и делом интерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: дуги, преко 5 година |
| ***Допринос Циљевима одржвиог развоја (ЦОР)*** *ЦОР 6: Успоставити санитарне услове и приступ пијаћој води за све**ЦОР 6.3 До краја 2030 унапредити квалитет воде смањењем загађења, елиминисати расипање и на најмању могућу меру свести испуштање опасних хемикалија и материјала, преполовити удео непрочишћених вода и значајно повећати рециклирање и безбедну поновну употреву на глобалном нивоу*  |
| *\*Напомена: интерни извор финансирања је општински буџет* |
| **Приоритетни циљ 1.3****Успостављен функционалан и одржив систем управљања отпадом**  | **Индикатори**  | **Почетно стање** | **Жељено стање** |
| 1.3.1 Удео чврстог отпада у општини који се редовно прикупља и на одговарајући начин третира и одлаже1.3.2 Удео становништва који рециклира чврсти оптад | 61%5% | 100%50% |
| **Образложење**Један од највећих проблема Општине када је у питању очување животне средине јесте постојање несанитарне депоније „Свина“, која се и даље користи, и коју је неопходно хитно санирати. Анализе показују да постоји стално надвишење депоније. На њој нема ниједног активног биотрна, док су биотрнови из 2008. за отплињавање сада ван функције. Такође 4 уграђене пиезометарске конструкције нису у функцији. На депонији нема ваге, па нема ни мерења количине оптада. Због наведеног, а у циљу адекватне заштите животне средине, хитно је потребно урадити санацију, затварање и рекултивацију депоније „Свина“ и изградњу трансфер станице, која ће омогућити функционално управљање оптадом у Општини. |
| **Мере за остварење приоритетног циља 1.3** |
| **1.3.1 Изградња трансфер станице са рециклажним двориштем**Мера подразумева изградњу објекта у који ће се помешан, чврст отпад истоварати из возила за сакупљање отпада у велико возило, кратко се задржавати, и возилом за удаљени транспорт превозити на санитарну депонију**.** Трансфер станица биће међуопштински ресурс – за општине Петровац, Жагубицу и Мало Црниће. **Потребна средства:** 141.950.000,00 рсд**Извор финансирања:** доминантно екстерно и делом интерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: средњи, 3 - 5 година |
| **1.3.2 Рекултивација депоније**Мера подразумева санацију, затварање, преуређење и рекултивацију земљишта које се користи као депонија „Свина“ и праћење стања животне средине у току и након затварања депоније.**Потребна средства:** 51.000.000,00 рсд**Извор финансирања:** доминатно екстерно и делом интерно**Одговорна страна:** Локална самоуправа (ЛС), Комунално јавно предузеће (КЈП) и Република Србија**Рок за реализацију**: кратки, до 2 године |
| **1.3.3 Увођење примарне сепарације отпада, подизање свести и информисаности грађана о важности и предностима рециклирања отпада и другим аспектима од значаја за очување здраве животне средине**Мера подразумева развој и реализацију програма у оквиру кога ће се обезбедити потребна опрема и грађанима на јасан и пријемчив начин објаснити важност и предности рециклирања отпада, одговрности сваког појединца за очување планете и начинима одговорног поступања према животној средини.**Потребна средства:** 5.000.000,00 рсд**Извор финансирања:** интерно и екстерно**Одговорна страна:** Локална самоуправа (ЛС), Комунално јавно предузеће (КЈП) и Удружења грађана**Рок за реализацију**: кратки, до 2 године |
| ***Допринос Циљевима одржвиог развоја (ЦОР)*** *ЦОР 6: Успоставити санитарне услове и приступ пијаћој води за све**ЦОР 6.3 До краја 2030 унапредити квалитет воде смањењем загађења, елиминисати расипање и на најмању могућу меру свести испуштање опасних хемикалија и материјала, преполовити удео непрочишћених вода и значајно повећати рециклирање и безбедну поновну употреву на глобалном нивоу* |

**ОСТАЛЕ МЕРЕ БИТНЕ ЗА ЛОКАЛНУ САМОУПРАВУ У ОКВИРУ РАЗВОЈНОГ ПРАВЦА ЖИВОТНА СРЕДИНА И КОМУНАЛНА ИНФРАСТРУКТУРА**

**Покретање топлане на биомасу**

Образложење: велики % грађана користи грејање на чврсто гориво. Овај вид грејања један је од највећих загађивача животне средине. Капацитети постојеће топлане недовољни су. Отуда је решење у покретању топлане на биомасу.

**Обезбеђење континуиране контроле и праћења стања животне средине**

Образложење: Услед индивидуалних и котловских ложишта и саобраћаја, ваздух у општини је угрожен. Такође угожено је земљиште, као последица коришћења постицида у пољопривреди. Подземне и површинске воде бивају угрожене услед неконтролисаног депоновања чврсгго оптада и нерегулисаних отпадних вода. Због свега наведеног, неопходно је обезбедити конинуирану контролу и праћење стања животне средине применом Програма мониторинга параметара животне средине (вода, ваздух, бука, земљиште) од стране акредитованих организација и достављањем података из мониторинга Агенцији за заштиту животне средине.

**Стављање под заштиту природних добара, укључујући заштиту, гајење и адекватно коришћење шума, повећање површина под зеленилом и унапређење јавних зелених површина**

Образложење: деградација природних вредности, а посебно шума, све присутна је на теритоји Општине. Да би се спречила даља деградација и адекватно сачувала животна средина, неопходно је, у складу са Законом о заштити природе, припремити и спровести поступак и процедуру валоризације и стављања под заштиту природних добара,стимулисати пошумљавање и озелењавање.

**Изградња обилазнице**

Образложење: изградњом обилазнице, смањиће се саобраћајни притисак у урбаном делу општине, а тиме и комунална бука и загађење као последица издувних гасова.

**Превенција негативних последица елементарних непогода и климатских промена**

Образложење: Велики проценат територије општине изложен је поплавама и клизиштима. Из тог разлога неопходно је спровођење превентивних мера.Пре свега неопходна је израда пројектне документације, а затим и изградња потребне инфраструктуре за ефикаснију одбрану од поплава,израда катастра клизишта и пројектне документације за санацију клизишта и извођење неопходних радова на санацији.

**Унапређење енергетске ефикасности**

Образложење: Мера подразумева енергетску санацију објеката, пре свега објеката јавне намене, смањење губитака у топловодној мрежи, енергетску ефикасност јавне расвете и примену свих расположивих мера енергетске ефикасности

**Унапређење саобраћајне инфраструктуре Општине**

Образложење: Мера подразумева уређење, реконструкцију и изградњу примарне саобраћајне инфраструктуре, санацију најоштећенијих локалних праваца, развој бициклистичког и пешачког саобраћаја, решавање проблема паркирања.

**Стварање предуслова за плански развој – израда планске и пројектне документације**

Образложење: Мера подразумева стварање законских и техничких услова за плански развој, ефикасну изградњу, подстицај инвестицијама, успостављање стандарда уређења јавног простора и развој ГИС-а.

**Ефикасно управљање имовином у јавној својини – обнова јавних објеката и простора**

Образложење: Велики број објеката у јавној својини је у лошем стању. Мера подразумева евиденцију имовине у јавној својини, утврђивање стања, легализацију, израду потребне пројектно-техничке документације, реконструкцију и обнову. Решавање статуса имовине, стављање у функцију имовине која је у лошем стању, детаљну анализу свих категорија имовине и планско улагање у уређење јавних простора

**Хумано збрињавање напуштених животиња**

Образложење:Због несавесне бриге људи према животињама (пси, мачке) велики број поменутих животиња је напуштено. Таква ситуација представља потенцијалну опасност и за саме грађане. Из тог разлога неопходна је изградња азила за псе како би напуштене животиње биле хумано збринуте, а опасност од напада животиња на људе сведена на минимум.

**Развојни правац 2 – Друштвени развој**

|  |  |  |  |
| --- | --- | --- | --- |
| **Приоритетни циљ 2.1****Унапређен квалитет, обезбеђена одрживост и повећана доступност услуга социјалне заштите** | **Индикатори**  | **Почетно стање** | **Жељено стање** |
| 2.1.1 Број услуга социјалне заштите у надлжености ЈЛС које је увела и финансира локална самоуправа2.1.2 Број корисника услуга социјалне заштите у надлежности ЈЛС | 244 | 6200 |
| **Образложење:**У општини Петровац на Млави у мандату локалне самоуправе пружају се 2 услуге социјалне заштите: услуга помоћи у кући одраслим и старим лицима и услуга лични пратилац . У 2018. години услугу помоћи у кући користило је 30 лица, а услугу личног пратиоца 14 лица. Ове услуге пружа Центар за социјални рад. Према нацрту измена Закона о социјалној заштити ЦСР више неће моћи да пружа услуге социјалне заштите у мандату локалних самоуправа, због чега ће пружање услуга на овај начин бити неизводљивo. Капацитет обе услуге је недовољан – потребе су веће. Општину Петровац на Млави карактерише висок негативан природни прираштај и велики % старог становништва. Према званичним статистичким подацима, природни прираштај је -14, док је у Србији -6. Са друге стране индекс старења је у Петровцу 198, а у Србији 142. Ови подаци сведоче о о потреби даљег развоја услуга социјалне заштите, посебно за стара лица. Услуге социјалне заштите нису лиценциране. Како би грађани имали доступне све потребне услуге социјалне заштите у општини, неопходно је успоставити одговарајући институционали оквир за пружање локалних услуга, преко кога ће општина обезбедити несметану реализацију истих. |
| **Мере за остварење приоритетног циља 2.1** |
| **2.1.1 Успостављање стабилног и одрживог институционалног оквира за пружање свих локалних услуга социјалне заштите**У наредне две године оштина ће успоставити институционални оквир, који ће омогућити да услуге социјалне заштите у надлежности ЈЛС буду пружане на одржив начин од стране другог адекватног пружаоца услуга, а не, као до сада од стране Центра за социјални рад. **Потребна средства:** 100.000,00 рсд**Извор финансирања:** интерно**Одговорна страна:** Локална самоуправа (ЛС)**Рок за реализацију**: кратки, до 2 године |
| **2.1.2 Анализа потреба локалног становништва за услугама социјалне заштите и дефинисање приоритета**Општина и ЦСР ће припремити и спровести истраживање о потребама грађана за услугам социјалне заштите. На основу овог истраживања даље ће се планирати услуге социјалне заштите на локалном нивоу.**Потребна средства:** 200.000,00 рсд**Извор финансирања:** интерно**Одговорна страна:** Локална самоуправа (ЛС) и Центар за социјални рад (ЦСР)**Рок за реализацију**: кратки, до 2 године |
| **2.1.3 Повећање капацитета постојећих услуга**За услуге помоћи у кући и личног пратиоца биће ангажовани додатни људски капацитети, како би се обезбедио већи обухват корисника **Потребна средства:** 15.000.000,00 рсд**Извор финансирања:** интерно **Одговорна страна:** Локална самоуправа (ЛС) **Рок за реализацију**: средњи, 3 – 5 година |
| **2.1.4 Увођење нових услуга у складу са потребама локалног становништва**Општина ће обезбедити потребна средства и капацитете за увођење нових услуга. Неке од могућих услуга су: прихватилиште – за одрасла и старија лица, становање уз подршку, саветовалиште за брак и породицу, саветовалиште за децу са проблемима у понашању, персонални асистент за особе са инвалидитетом.**Потребна средства:** 11.000.000,00 рсд**Извор финансирања:** интерно **Одговорна страна:** Локална самоуправа (ЛС) **Рок за реализацију**: дуги, преко 5 година |
| ***Допринос Циљевима одрживог развоја****ЦОР 1: ``Окончати сиромаштво свуда и у свим облицима``.* *ЦОР 1.3: ``Применити одговарајуће националне системе социјалне заштите и мере за све, укључујући и најугроженије, и до краја 2030. обухватити значајан број сиромашних и рањивих``.* |

|  |  |  |  |
| --- | --- | --- | --- |
| **Приоритетни циљ 2.2****Доступно предшколскo васпитaње и образовање свој деци на територији општине**  | **Индикатори**  | **Почетно стање** | **Жељено стање** |
| 2.2.1 % деце која су обухваћена предшколским васпитно-образовним радом |  39,3 % |  80% |
| **Образложење**Један од највећих идентификованих проблема у области друштвеног развоја јесу недовољни капацитети установе за децу. Обухват деце предшколским васпитањем и образовањм у односу на укупан број деце је око 40 %. ППП се спроводи у централном објекту и 16 насеља, док се целодневни боравак спроводи у централном објекту и једном приградском насељу (Велико Лаоле). Да би се повећао обухват деце вртићима и предшколским васпитно образовним програмом, потребно је извршити доградњу постојећег вртића и адаптацију или пренамену постојећих расположивих објеката у селима и запослити додатне васпитаче у складу са предвиђеним стандардима за рад са децом. |
| **Мере за остварење приоритетног циља 2.2** |
| **2.2.1 Утврђивање тачног броја деце и стања расположивих постојећих објеката** Општина ће спровести, у партнерству, са ПУ Галеб, ЦСР-ом и Домом здравља, анализу ради утврђивања тачног броја деце у општини и стања расположивих постојећих објеката. **Потребна средства:** 200.000,00 рсд**Извор финансирања:** интерно **Одговорна страна:** Локална самоуправа (ЛС), ПУ „Галеб“, ЦСР, Дом здравља**Рок за реализацију**: кратки, до 2 године |
| **2.2.2 Адаптација и пренамена објеката у насељима и доградња постојећег вртића** Да би се одговорило на све захтеве и потребе, те омогућило свој деци општине да похађају вртић, а посебно предшколски програм, неопходно је извршити доградњу постојећег вртића, као и адаптацију и пренамену расположивих објеката у сеосиким насељима општине. Пројекат доградње постојећег вртића већ постоји и биће искоришћен за реализацију мере.**Потребна средства:** 60.000.000,00 рсд**Извор финансирања:** интерно и делом екстерно **Одговорна страна:** Локална самоуправа (ЛС), ПУ „Галеб“**Рок за реализацију**: средњи, 3 – 5 година |
| **2.2.3 Проширење људских капацитета за рад са већим бројем деце у вртићу**Већи обухват деце предшколским васпитно-образовним радом захтева и запошљавање нових стручних радника – васпитача и медицинског особља, у складу са стандардима рада са децом, па ће општина, поред повећања просторних капацитета, спровести и меру повећања људских капацитета за рад са децом.**Потребна средства:** 9.600.000,00 рсд на годишњем нивоу**Извор финансирања:** интерно **Одговорна страна:** Локална самоуправа (ЛС), ПУ „Галеб“**Рок за реализацију**: средњи, 3 – 5 година |
| ***Допринос циљевима одрживог развоја****ЦОР 4: ``Осигурати инклузивно, праведно и квалитетно образовање и промовисати могућности за целоживотно учење``, и то* *ЦОР 4.2 – ``до 2030 осигурати да све девојчице и дечаци имају једнак приступ развоју у раном детињству, неги и предшколском образовању, да би били спремни за основно образовање``.* |

|  |  |  |  |
| --- | --- | --- | --- |
| **Приоритетни циљ 2.3****Омогућен приступ квалитетним културним садржајима свим грађанима, а посебно младима, и заштитћено локално културно наслеђе**  | **Индикатори**  | **Почетно стање** | **Жељено стање** |
| 2.3.1 Број грађана који користе културне садржаје у општини 2.3.2 Број младих који користе едукативне и културне програме и садржаје намењене њима 2.3.3 Удео грађана и младих који културну понуду општине и програме за младе позитивно оцењују и сматрају вредним за едуковање и културни развој заједнице | До сада није праћеноДо сада није праћеноДо сада није праћено | 5 0001 00085% |
| **Образложење**Један од кључних проблема у општини је угроженост установа и организација културе, конкретно Музеја и Културног центра, који ће ускоро морати да се иселе из зграде у којој раде. Установе немају адекватан простор, а досадашњи привремени више неће моћи да користе. Отуда установама и организацијама културе прети опасност да остану без простора у коме ће производити и реализовати културне садржаје.Решење је у реконсутркцији и адаптацији старе основне школе, у коју би се преселиле све установе културе. На овај начин би се осигурала одрживост културне понуде и створили услови за несметани рад и унапређење културних садржаја, те заштиту културног наслеђа. Други повезани проблем јесте недовољна понуда културних и едукативних садржаја примерених потребама младих. У оптшини је активна Дирекција за омладину и спорт, која је доминантно усмерена на развој спорта, а недовољно на развој осталих садржаја од значаја за унапређење положаја младих у друштву и подршку њиховом целовитом развоју и остварењу потенцијала. |
| **Мере за остварење приоритетног циља 2.3** |
| **2.3.1 Реконструкција и адаптација старе основне школе за потребе измештања и несметаног функционисања свих установа културе у општини**Стара основна школа, која се више не користи, биће адаптирана тако да омогући да у наведеном простору буду смештене све установе културе у општини, чиме ће обезбедити њихов одржив и несметан рад.  **Потребна средства:** 200.000.000,00 рсд**Извор финансирања:** доминатно екстерно и делом интерно**Одговорна страна:** Локална самоуправа (ЛС), Република Србија**Рок за реализацију:** дуги, преко 5 година |
| **2.3.2 Креирање и реализација квалитетних културних и едукативних програма и садржаја за младе у општини**Општина ће, у сарадњи са Дирекцијом за омладину и спорт, удружењима и свим установама културе обезбедити квалитетну културну и едукативну понуду за младе суграђане. **Потребна средства:** 10.000.000,00 рсд **Извор финансирања:** интерно **Одговорна страна:** Локална самоуправа (ЛС), Дирекција за омладину и спорт, Удружења цивилног друтва, Библиотека, Музеј, КПЦ**Рок за реализацију:** дуги, преко 5 година |
| ***Допринос Циљевима одрживог развоја****ЦОР 4: ''Обезбедити инклузивно и квалитетно образовање и промовисати могућности за целоживотно учење``, а нарочито са* *ЦОР 4.7 ''До краја 2030 обезбедити да сви ученици/це стекну знања и вештине потребне да се унапреди одрживи развој, између осталог и путем едукације за одрживи развој, одрживе стилове живота, људска права, родну равноправност, као и за промовисање културе мира и ненасиља, припадности глобалној заједници и поштовања културне разноликости и доприноса културе одрживом развоју.* |

**ОСТАЛЕ МЕРЕ БИТНЕ ЗА ЛОКАЛНУ САМОУПРАВУ У ОКВИРУ РАЗВОЈНОГ ПРАВЦА ДРУШТВЕНИ РАЗВОЈ**

**Унапређење просторних и стручних капацитета и опремљености здравствених установа**

Образложење: Мера подразумева стварање просторних, техничких и стручних капацитета за квалитетније и ефикасније пружање здравствених услуга.

**Стварање услова за за ефикаснији рад органа управе**

Образложење: Мера подразумева унапређење радног простора, опреме и софтвера и стручно усавршавање службеника органа управе

**Изградња базена и балон хале**

Образложење: одговарајући услови за развој и неговање школског спорта неопходна су основа здравог развоја деце и младих

**Изградња нових и уређење постојећих игралишта**

Образложење: одговарајући услови за развој и неговање школског спорта неопходна су основа здравог развоја деце и младих**.**

**Развојни правац 3 – Економски развој**

|  |  |  |  |
| --- | --- | --- | --- |
| **Приоритетни циљ 3.1****Унапређен амбијент и подршка развоју сектора малих и средњих предузећа и предузетника**  | **Индикатори** | **Почетно стање** | **Жељено стање** |
| 3.1.1 Број активних привредних друштава на 1000 становника3.1.2 Број новотворених привредних друштава у односу на 10 угашених3.1.3 Број запослених грађана у привредним друштвима3.1.4 Број незапослених грађана у општини | 8.21416501 117 | 15172200700 |
| **Образложење**Анализа статистичких података показује да је предузетничка клима у општини испод просека у Србији. Број активних привредних друштава у општини на 1000 становника је 8.2, а у Србији је 19. У Општини на 10 угашених предузећа долази 14 нових отворених, док је у Србији тај однос 10 према 17.Од укупног броја радног способних становника (17.733), 7.048 jе запослених лица, а 1.117 је незапослено. Скоро 1/2 незапослених су лица без квалификација.Велики је одлив становништва у веће средине. Потребно је хитно покренути привреду у општини, кроз подршку развоју малих и средњих предузећа и предузетника. Значајан потенцијал општине је снажна дијаспора, која може инвестирати и покретање малих бизниса на територији општине.  |
| **Мере за остварење приоритетног циља 3.1** |
| **3.1.1 Обезбеђење система подстицаја за нове инвестиције у привреди**Мера подразумева развој и реализацију програма подстицаја и финансијских инструмената за привлачење нових инвестиција у привреди, и за домаће, стране инвеститоре и дијаспору.**Потребна средства:** 10.000.000,00 рсд **Извор финансирања:** интерно и екстерно**Одговорна страна:** Локална самоуправа (ЛС), НСЗ **Рок за реализацију:** средњи, 3 - 5 година |
| **3.1.2 Обезбеђивање земљишта за инвеститоре са свом потребном инфраструктуром**Општина ће постојеће неискоришћене просторне капацитете, попут зграде старе касарне, у партнерству са Републиком, искористити за успостављање индустријске зоне, односно обезбеђивање земљишта инвеститорима са потребном инфрастуктуром.**Потребна средства:** 50.000.000,00 рсд **Извор финансирања:** доминатно екстерно и делом интерно**Одговорна страна:** Локална самоуправа (ЛС), Република Србија **Рок за реализацију:** средњи, 3 - 5 година |
| **3.1.3 Изградња кадрова одговарајућих стручних компетенција за потребе послодаваца и инвеститора**Мера подразумева развој и реализацију програма стицања стручних знања - преквалификација и доквалификација - кроз обуке на радном месту, у складу са потребама тржишта, односно послодаваца, за лица која траже посао. **Потребна средства:** 5.000.000,00 рсд **Извор финансирања:** интерно **Одговорна страна:** Локална самоуправа (ЛС), НСЗ **Рок за реализацију:** средњи, 3 - 5 година |
| **3.1.4 Обезбеђење подстицаја за запошљавање нових радника за „мале привреднике“**У сарадњи са НСЗ општина ће планирати средства за развој и реализацију програма финансијских подстицаја за запошљавање нових радника. Мера је намењена малим предузећима.**Потребна средства:** 3.000.000,00 рсд **Извор финансирања:** интерно и екстерно**Одговорна страна:** Локална самоуправа (ЛС), НСЗ**Рок за реализацију:** средњи, 3 - 5 година |
| **3.1.5 Обезбеђење подстицаја за почетнике у пословању**Мера подразумева развој и реализацију програма и повезаног финансијског инструмента подршке појединцима са бизнис идејом, у виду обезбеђивања бесповратних средстава за отпочињање сопственог посла или даљи развој пословне идеје за почетнике. Мера такође укључује и подршку почетницима у оквиру „Бизнис инкубатора“ или „Startup“ центра.**Потребна средства:** 30.000.000,00 рсд **Извор финансирања:** интерно и екстерно**Одговорна страна:** Локална самоуправа (ЛС), НСЗ, Република Србија,**Рок за реализацију:** средњи, 3 - 5 година |
| **3.1.6 Успостављање свеобухватног система информисања предузетника о расположивости и могућностима небанкарских финансијских инструмената**Мера подразумева развој и реализацију програма (дигиталне платформе) за брзо и редовно информисање предузетника и осталих заинтересованих страна о расположивости и могућностима других извора финансирања**Потребна средства: 2**.000.000,00 рсд **Извор финансирања:** интерно **Одговорна страна:** Локална самоуправа (ЛС), Регионална развојна агенција Пожаревац**Рок за реализацију:** средњи, 3 - 5 година |
| ***Допринос Циљевима одрживог развоја****ЦОР 8: Промовисати континуиран, инклузиван и одржив економски раст, пуну продуктивну запосленост и достјанствен рад за све* |

|  |  |  |  |
| --- | --- | --- | --- |
| **Приоритетни циљ 3.2****Успостваљен квалитетан туристички производ, повећан број туриста и прихода од туризма** | **Индикатори**  | **Почетно стање** | **Жељено стање** |
| 3.2.1 Износ прихода од туризма на годишњем нивоу3.2.2 Број туриста и број ноћења3.2.3 Број запослених у туризму |  0,2310 000 и 20 0000,34 % | 1%20 000 и 40 0001 % |
| **Образложење**Туризам је оцењен као један од главних приоритета и покретач економског раста за општину Петровац на Млави. Постоје могућности и шансе за развој више различитих видова туризма - руралног, бањског и туризма специјалних интересовања. Највеће препреке се односе на недостатак организоване туристичке понуде , недостатак људи са адекватним вештинама инизак ниво инвестиција у туристичке потенцијале.Укупан број туриста бележи пад од 2015 до 2017, али је интересантно да се бележи раст броја страних туриста у истом периоду.Недовољан је број радника у туризму – на 1000 становника у туризму ради само 3.4 радника. |
| **Мере за остварење приоритетног циља 3.2** |
| **3.2.1 Успостављање интегрисане туристичке понуде Петровца на Млави и околних општина**Мера подразумева мапирање постојеће туристичке понуде Петровца и околних општина, анализу расположивих туристичких потенцијала на територији и креирање нових понуда, како би се сачинила и тржишту презентовала једна интегрисана туристичка понуда територије Петровца и околних општина**Потребна средства:** 15.000.000,00 рсд **Извор финансирања:** интерно и екстерно **Одговорна страна:** Локална самоуправа (ЛС), Туристичка организација ПнМ и околних општина, туристичка организација РС**Рок за реализацију:** средњи, 3 - 5 година |
| **3.2.2 Брендирање и позиционирање Петровца на Млави као нове атрактивне туристичке дестинације у Србији**Мера подразумева развој и реализацију програма брендирања Петровца као нове атрактивне туристичке дестинације у Србији, и интензивну промоцију новог туристичког бренда на свим великим туристичким догађајима у земљи и свету. **Потребна средства:** 6.500.000,00 рсд **Извор финансирања:** интерно и екстерно **Одговорна страна:** Локална самоуправа (ЛС), Туристичка организација ПнМ, туристичка организација РС**Рок за реализацију:** средњи, 3 - 5 година |
| **3.2.3 Обезбеђење подстицаја за инвестиције у туризму**Мера подрзумева развој и реализацију програма подстицаја и пратећих финансијских инструмената за инвестиције у туризму на територији општине**Потребна средства:** 10.000.000,00 рсд **Извор финансирања:** интерно и екстерно **Одговорна страна:** Локална самоуправа (ЛС), Туристичка организација ПнМ, туристичка организација РС**Рок за реализацију:** средњи, 3 - 5 година |
| ***Допринос циљевима одрживог развоја****ЦОР 8 Промовисати континуиран, инклузиван и одржив економски раст, пуну продуктивну запосленост и достјанствен рад за све**ЦОР 8.9 – до 2030 развити и имплементирати политике које промовишу туризам који ствара радна места и промовише локалну кутлуру и производе* |

|  |  |  |  |
| --- | --- | --- | --- |
| **Приоритетни циљ 3.3****Повећана продуктивност и приходи у пољопривреди** | **Индикатори**  | **Почетно стање** | **Жељено стање** |
| 3.3.1 Број пољопривредних газдинстава и привредних друштава која се баве прерадом пољопривредних производа3.3.2 Износ прихода од пољопривреде на годишњем нову - 3.2.3 Број запослених у примарној пољопривреди и преради пољопривредних производа3.3.4 % искоришћености пољопривредног земљишта3.3.5 Удео укрупњених поседа у укупној површини пољопривредног земљишта | 2380,017%20060%10% |  300 1%500100%20% |
| **Образложење**Чак 50% становника ангажовано у пољопривреди. Према подацима добијеним у ЈЛС око 50 до 65% становништва се бави пољопривредом као основном делатношћу.Велика површина пољопривредног земљишта – чак 46.900 ха, од чега се користи 60%. Степен искоришћења скроман услед дугогодишњег исељавања радно способног становништва. У наредном периоду у циљу ефикаснијег коришћења и даљег унапређења, неопходно је предузети бројне мере за унапређење коришћења земљишта. Земљишни поседи су уситњени. Иако има веома повољну хидрологију те је од укупног КПЗ могуће се наводњавати 1080ха, наводњава се значајно мањи број ха свега 39ха према попису из 2012. године. На основу оваквог земљишног капацитета можемо закључити да развој пољопривреде овог подручја треба усмерити ка ратарској производњи, производњи воћа, поврћа, те сточарској производњи али уз примене савремених агротехничких мера пре свега повећања површина које се наводњавају. Око 341 пољопривредних газдинстава према подацима из пописа се бави другим профитабилним активностима везаним за пољопривреду и рурални развој, од тога 238 се бави прерадом пољопривредних производа и то 107 прерадом меса, прерадом млека 154, прерадом воћа и поврћа 38, прерадом других пољопривредних производа 120. Обрадом дрвета се бави 19, активности у шумарству има 23, у туризму 8, народној радиности 9. Производња меда и пчелињих производа је још једна значајна делатност. Са више од 11.000 кошница, Петровац на Млави се сврстава у ред општина за највећом производњом меда у држави. Производња меда је највећа извозна шансе Петровца на Млави. |
| **Мере за остварење приоритетног циља 3.3** |
| **3.3.1 Обезбеђење подстицаја за развој прерађивачких капацитета у пољопривреди**Мера подразумева развој и реализацију програма подстицаја и пратећих финансијских инструмената пољопривредним газдинствима и агро бизнисима, у циљу развој прерађивачких капацитета и стварања више вредности у пољопривреди**Потребна средства:** 2.000.000,00 рсд на годишњем нивоу**Извор финансирања:** интерно **Одговорна страна:** Локална самоуправа (ЛС), Фонд за пољoпривреду**Рок за реализацију:** средњи, 3 - 5 година |
| **3.3.2 Обезбеђивање подстицаја удруживању пољопривредника и подршке њиховом организованом пласману производа**Мера подразумева развој и реализацију програма подстицаја и пратећих финансијских инструмената за јачање удруживања пољпривредника и њихов заједнички пласман производа на тржишту**Потребна средства:** 500.000,00 рсд на годишњем нивоу**Извор финансирања:** интерно **Одговорна страна:** Локална самоуправа (ЛС), Фонд за пољoпривреду**Рок за реализацију:** средњи, 3 - 5 година |
| **3.3.3 Обезбеђење развоја органске производње и пласмана производа**Мера подразумева развој и реализацију програма подстицаја и пратећих финансијских инструмената за развој органске пољопривреде и пласман органских производа на тржишту**Потребна средства:** 1.000.000,00 рсд на годишњем нивоу**Извор финансирања:** интерно **Одговорна страна:** Локална самоуправа (ЛС), Фонд за пољoпривреду**Рок за реализацију:** средњи, 3 - 5 година |
| ***Допринос циљевима одрживог развоја****ЦОР2: свет без глади**ЦОР 2.3: до краја 2030 удвостручити пољопривредну активности и приходе од малих произвођача хране и 2.4 – до краја 2030 обезбедити одрживе системе за производњу хране* |

# OĘÂČĐ ÇŔ ŃĎĐÎÂÎ€ĹŚĹ, ĎĐŔŽĹŚĹ ŃĎĐÎÂÎ€ĹŚŔ, ČÇÂĹŘŇŔÂŔŚĹ Č ÂĐĹÄÍÎÂŔŚĹ ĎËŔÍŔ ĐŔÇÂÎŁŔ

За потребе спровођења Плана развоја, општина ће успоставити одговарајући институционални оквир, који подразумева праћење спровођења, извештавање и вредновање постигнутих учинака.

Институционални оквир за спровођење и праћење спровођења имаће два нивоа структуре:

* Координационо тело, на челу са координатором и
* Носиоце мера, како је дефинисано Планом развоја

Координационо/управљачко тело управља процесом спровођења, прати напредак на основу достављених извештаја, одлучује о предлозима за решавање установљених проблема у спровођењу Плана, по предлогу доноси корективне мере у случају да је остваривање мера или циљева угрожено, или предлаже евентуалне ревизије Плана и установљавање нових циљева и мера.

Састав Координационог тела чиниће доносиоци одлука унутар Општине (високи функционери општине и руководиоци носилаца мера) који ће обезбедити управљачку подршку за спровођење Плана и ефикасно решавати проблеме, а посебно оне које се односе на сарадњу различитих институција/јединица/носилаца мера и активности. У том смислу улогу Координационог тела имаће Општинско веће у проширеном саставу. Појединици у оквиру Координационог тела добиће задужења и одговорности за имплементацију и праћење појединачних праваца развоја и тако давати подршку локалној администрацији која ће конкретно бити одговорна за спровођење на нивоу циљева и мера. Они ће посебно имати важну улогу у подршци појединим носиоцима мера када је у питању процес буџетирања а поготово аплицирању за екстерне изворе финансирања од чијег прибављања спровођење многих од нјаважнијих мера зависи.

Одсек за Локални економски развој, као организациона јединица, добиће улогу Координатора. ЛЕР ће, као Координатор, бити задужен да одржава константну комуникацију са јединицама/организацијама које су носиоци мера и активности, да од њих прибавља извештаје и информације о спровођењу мера и активности, дискутује о оствареним резултатима и идентификованим проблемима, израђује препоруке за решавање установљених проблема у спровођењу мера, проверава да ли су средњорочни планови институција усаглашени са мерама и циљевима у Плану развоја, извештава Координационо тело о напретку, припрема материјале и обавља административно-техничке послове за Координационо тело.

Носиоце мера и активности чине организациони делови управе и други актери под чију надлежност потпадају активности у вези са мерама дефинисаним у Плану развоја, службе општине, ЈКП, Развојна агенција, установе и/или организације чији је оснивач општина. Носиоци мера и активности имају одговорност да у своје планове рада (и финансијске планове) уврсте утврђене мере и активности за чије спровођење су одговорни, да их спроводе, извештавају Координационо тело о резултатима спровођења тих мера и активности, утврде евентуалне проблеме у спровођењу мера и предложе опције за решавање тих проблема.

* 1. Спровођење плана развоја ЈЛС

План развоја реализоваће се кроз процес планирања, израде, доношења и спровођења докумената јавних политика, осталих планских докумената, и то: средњорочних планова и финансијских планова ЈЛС и прописа који се доносе у складу са законом и статутом ЈЛС.

Првенствено План развоја биће операционализован кроз израду и доношење средњорочног плана општине. Приликом израде средњорочних планова, општина ће се руководити правилима прописаним Законом о планском систему и Уредбом о методологији за израду средњорочних планова и обрасцима садржаним у овој уредби.

* 1. Праћење спровођења плана развоја ЈЛС

Праћењем спровођења Плана развоја биће утврђено:

- Да ли се мере и приоритетни циљеви остварују по плану и ефикасно;

- Који ризици се јављају или очекују у остварењу учинака Плана развоја ЈЛС;

- Које одлуке треба донети у случају одступања од планираног, као и

- Да ли су планирани и остварени учинци и даље релевантни за остваривање визије.

Праћење (мониторинг) реализације мера дефинисаних Планом развоја је систем прикупљање и обраде података у вези са реализацијом мера. Сврха прикупљања и обраде података је упоређивање постигнутих резултата у оквиру сваке од мера, у односу на планиране.

Праћење ће се вршити континуирано, а за то ће се корстити дефинисани обрасци и базе података које је потребно ажурирати у складу са доступним подацима званичне статистике (секундарни подаци). Поред секундарних података из званичне статистике, прикупљаће се и примарни подаци, а одговорност за наведену активност имају руководиоци одељења, у складу са надлежностима за конкретне податке.

Посебно ће се водити рачуна о јасном дефинисању улога и одговорности у делу прикупљања података, где ће овај посао бити дефинисан као системска активност, а не као једнократни задатак.

* 1. Вредновање постигнутих учинака плана развоја ЈЛС

Вредновање учиника Плана развоја спроводиће се периодично, на начин да се прикупљени подаци и информације добијени током спровођења плана, анализирају и упоређују. Вредновање се спроводи ради: 1. Оцене релевантности, ефикасности, ефективности и одрживости мера садржаних у плану развоја ЈЛС, 2. Утврђивања степена промене који је настао спровођењем мера из Плана и степена достизања приотитетних циљева, а све у циљу преиспитивања и унапређења Плана развоја ЈЛС, односно утврђивања потребе за његовом ревизијом и бољим планирањем. Ова врста анализе представља заправо накнадну (*ex-post)* анализу ефеката Плана развоја ЈЛС.

Податке и информације за потребе вредновања достављаће органи и организације одговорни за спровођење мера из Плана развоја, одељењу Локалног економског развоја, као Координатору спровођења, праћења и вредновања учинака Плана развоја. Такође, користиће се у анализама и други подаци и информације, прибављени из осталих извора, који могу бити од користи за бољу процену учинака Плана.

* 1. Извештавање о спровођењу и постигнутим учинцима Плана развоја ЈЛС

У складу са Законом о планском систему, Општина има обавезу израде следећих извештаја у вези са Планом развоја:

* Извештај о спровођењу средњорочног плана који је истовремено и извештај о спровођењу Плана развоја ЈЛС – на годишњем нивоу;

Овај извештај представља реални приказ спровођења плана развоја у претходној календарској години.

* Извештај о постигнутим учинцима Плана развоја ЈЛС – на трогодишњем нивоу.

Овај извештај представља са друге стране реални приказ учинака плана, који су постигнути током спровођења предвиђених мера у трогодишњем периоду који је протекао.

За прикупљање информација о реализацији плана на годишњем нивоу и припрему нацрта годишњег извештаја о спровођењу плана биће задужено Одељење Локалног економског развоја Општине. Нацрт годишњег извештаја о спровођењу упућује се упућује Општинском већу на усвајање.

Истеком сваке треће календарске године од доношења, Општинско веће биће одговорно да утврди предлог извештаја о учинцима спровођења Плана развоја ЈЛС, који затим подноси на усвајање Скупштини општине, најкасније у року од шест месеци од истека тог рока.

Извештаји о спровођењу Плана развоја и извештаји о учинцима Плана биће објављивани на званичном интернет сајту Општине, најкасније 15 дана од дана усвајања.

Од момента, када, у складу са Законом буде успостављен Јединствени информациони систем за планирање, праћење спровођења, координацију јавних политика и извештавање (ЈИС), општина ће бити у обавези да наведене извештаје уноси у овај систем.

* 1. Ревизија плана развоја ЈЛС

Уколико се након усвајања извештаја о учинцима утврди потреба за ревизијом плана, истој ће се приступити у складу са процедурама које прописује Закон о планском систему. Према Закону, Општинско веће иницира ревизију постојећег Плана развоја, уз детаљно образложење разлога за ревизију. Одлуку којом се покреће ревизија постојећег Плана, доноси Скупштина општине, а ток поступка за ревизију реализује се по процедури која је прописана и за усвајање Плана развоја ЈЛС.

# 7АНЕКСИ

* 1. 7.1 Тематске радне групе – учесници консултативног процеса током израде Плана развоја

|  |
| --- |
| **Тематске радне групе** |
| **Економски развој** | **Друштвени развој** | **Животна средина и инфраструктура** |
| 1.Туристичка организација2.ЛЕР3.ЈКП „Извор“4.Електродистрибуција5.Телеком6.РРА7.Одељење за имовинско –правне послове, привреду и друштвене делатности8.НСЗ9.Паркинг сервис10.Срмекс11.Екостеп12.Бања Ждрело13.ДП „Млава“14.Каструм(односно представник за трговинске услуге)15.Представник за угоститељске услуге16.Теко мининг17.Екофил18.Еврометал | 1. ЦСР
2. Средња школа „Младост“
3. Болница
4. УГ „Фабрика“
5. Спортски савез
6. Национални савет Влаха
7. КПЦ
8. Одељење за имовинско –правне послове, привреду и друштвене делатности
9. Завичајни музеј
10. Народна библиотека
11. Дирекција за омладину и спорт
12. Актив основне школе
13. Инвалиди рада
14. Црвени крст
15. ПУ“Галеб“
 | 1.саветник за послове з.ж.с.2.Инспектор за з.ж.с.3.ЈКП „Извор“4.Фарма свиња5.Удружење гљивара „Вилино коло“6.Одред извиђача“Млава“7.Планинарско друштво“Горњак“8.Ловачка удружења Крилаш и Трест9.ГГ „Млава није сама“10.Србија шуме11. Одељење за имовинско –правне послове, привреду и друштвене делатности12.ЈКП Извор |

* 1. 7.2 СВОТ анализа

**Економски развој**

|  |  |
| --- | --- |
| **Снаге**Плодно пољопривредно земљиште које се обрађујеЛежишта угља и каменаФонд за пољопривредуРазвијен сточни фонд у општини – ПМ међу првих 10% општина у Србији по сточном фондуРазвијено пчеларство у општиниРазвијено мало и микро предузетништвоРазвијена путна мрежаПотпуна покривеност расветомРазвијена електро мрежа и покривеност електричном енергијомГасификација у токуТуристички ресурси (Бања Ждрело, Хомољске планине – планинарски туризам, локалне манифестације, ловни туризам, верски туризам (манастири), Етно комплекс „Бистрица“, археолошко налазиште Беловоде) | **Слабости**Недовољно наводњавање обрадивих површинаИздвајања за пољопривреду недовољна спрам потреба и могућностиУситњени пољопривредни поседиЗастарела пољопривредна механизацијаНепостојање индустријске зоне, земљишта и простора за издавање инвеститоримаНедовољно развијени капациетти за писање ЕУ пројеката и привлачење фондоваНедовољно развијена индустрија – непостојање већих инвеститора и индустрије са већим капацитетом за запошљавањеЛоша комунална инфраструктура – водоводна и канализациона мрежаНеодржавање мреже канала за одвод атмосферских падавинаГеографски положај – удаљеност од ауто-путаНедовољно развијени капацитети и вештине запослених у туризму за развој туристичких производа и услуга, који би привукли већи број туриста и покренули ову грану привредеНедостатак високообразованих кадроваНеусклађене евиденције о непокретностимаНерешени имовинско-правни односиНеинтегрисана туристичка целина (КУД-ови, сеоска домаћинства са осталим туристичким ресурсима)Недовршена обилазница око Петровца на МлавиСлаба видљивост локалних производа на тржиштуСмањење сточног фонда и пад пољопривредне производњеНедовољни земљишни капацитети за сахрањивањеНеиспуњеност свих санитарно-хигијенских услова за градску пијацу |
| **Могућности**Земљиште старе касарне (могућност уступања Општини за формирање пословне зоне)Међународни фондови за економски развој и пољопривредуХидролошки потенцијали за наводњавањеДржавни фондови за развој предузетништваМогућности за развој руралног и ловног туризма, као и спортскогБлизина Београда – викенд туризамМогућност сарадање и партнерских пројеката са братском општином у СловенијиЈавно – приватно партнерствоУкључивање грађана из дијаспоре у реализацију развојних плановаГасификацијаУкључивање у регионалну туристичку понудуПрекогранична сарадњаНаставак изградње обилазнице око Петровца на МлавиБратимљење са општинама из ЕУОснивање канцеларије за пољопривреду | **Претње**Природне непогоде и ризик од поплава (бујичне реке, клизишта)Одлив радно способног становиштва и становништва са квалификацијама у веће центреКонкурентски уместо партнерски однос суседних већих општина у решавању заједничких проблема и непостојање сарадње на регионалном нивоуЛиберализација законског оквира ЕУ за рад у земљама ЕУ и огромне потребе ЕУ за радном снагом – велики одлив грађана у земље ЕУ |

**Животна средина и инфраструктура**

|  |  |
| --- | --- |
| **Снаге**Очувана животна срединаИзвор лековите водеЛокални план за управљање отпадом за период до 2020Јака удружења (планинара, извиђача, неформална група грађана Млава није сама)Површинске и подземне воде високог квалитетаПостоји и функционише КЈП ИзворОдношење смећа са територије читаве општине и свих селаИзградња гасоводаФонд за заштиту животне срединеОбезбеђена средства за изградњу топлане на био масуОдобрен пројекат за изградњу трансфер станицеИзграђено филтерско постројење за производњу пијаће водеПостројење за третман медицинског отпада у оквиру болницеПостављена енергетски ефикасна улична расвета на територији градаУ току израда пројекта санације и рекултиваци-је постојеће несанитарне депоније | **Слабости**Постојање несанитарне депоније Недовршена обилазница око Петровца на МлавиНепостојање постројења за третман отпадних водаНепостојање канализационе мреже у селима и недовољно развијена канализациона мрежа у градуНедовољно развијени капацитети за писање ЕУ пројеката и обезбеђивање средстава из ЕУ и других међународних фондоваНепостојање постројења за третман и искоришћење био отпадаНекоришћење биомасе и других обновљивих извора енергијеТоплана на мазут малог капацитета који условљава недовољан број прикључакаВелики број домаћинстава за грејање користи чврсто горивоНизак ниво еколошке свести и савести грађанаЕнергетска неефикасност јавних објекатаНеадекватно збрињавање напуштених животињаНепостојање катастра природних вредностиНепостојање катастра загађивача Непостојање мониторинга животне срединеНепостојање селективног одлагања-рециклажеНепостојање пројекта за пошумљавање терито-рије |
| **Могућности**Зелени фонд Министарства животне срединеМеђународни фондовиБуџет Министрства рударства и енергетикеПодстицање коришћења обновљивих извора енергије- биомаса, термална енергија, соларна енергијаПодстицање и суфинансирање активности за заштиту животне срединеПошумљавање и стављање под заштиту природних вредностиЈавно приватно партнерство у области животне срединеПроизводња здраве хранеЕдукација становништваНаставак изградње обилазнице око Петровца на Млави | **Претње**Изградња мини хиодроелектрана у суседним општинамаЕлементарне непогодеКонкурентски, уместо партнерски приступ у решавању међуопштинских проблемаНеконтролисани пораст напуштених животињаНеконтролисана употреба хемијских препарата у пољопривредној производњи(загађење зем-љишта)Неуспостављање равнотеже између експлоа-тације природних ресурса и заштите животне средине |

**Друштвени развој**

|  |  |
| --- | --- |
| **Снаге**Постојање свих неопходних здравствених, социјалних и образовних установа као и установа културеПостојање јединице за палијативно лечење у ОБ ПетровацРазвијене ваниинституционалне (дневне) услуге у заједници (успоствљена је услуга Лични пратилац и услуга Помоћ у кући) Развијен образовни систем и постојање подстицајног окружења за васпитање и образовање деце– ( ПУ,,Галеб“, широка мрежа основних школа на територији општине и средња школа ,,Младост“)Инклузивна настава у школамаРазвијена спортска инфраструктура и организације у области спорта и велики број деце укључен у спортске активностиРедовна издвајања из буџета за материјална давања из области социјалне и дечије заштитеРедовна буџетска издвајања за спорт и омладинуМултикултурна средина – богатство обичаја, спој влашке и српске културе и манифестација заснових на њимаНеговање традиције и обичајаАматерско позориштеПодршка општине локалним НВОАктивни локални медијиОлимпијско наслеђе | **Слабости**Одлив становништва у веће центреНастављање тренда ,,Одлива мозгова“Недовољан број сеоских лекараНедовољно развијене услуге социјалне заштите Недовољно развијени капацитети НВО сектораНедовољни просторни капацитети вртићаНеадекватан простор за установе културеНеповољна квалификациона структура незапослених – висок проценат лица без или са ниским квалификацијамаРаспрострањено сиромаштвоПораст броја корисника система социјалне заштитеПасивизација корисника Новчане социјалне помоћи ( Уредба о мерама соц.укључености корисника НСП-а , донета 2014. се не спроводи адекватно на територији ошптине)Непостојање лиценцираних пружаоца услуга социјалне заштите на територији општине Петровац на МлавиНедовољан број стручног кадра у здравственим и социјалним установамаОтежана кућна нега за лица из ,,забачених“ подручјаНеприступачност услуге ,,Народна кухиња-бесплатан оброк“ за лица која немају пребивалиште у Петровцу на Млави а која живе на територији општинеНедостатак образовних профила у средњој школи у складу са потребама локалне самоуправе |
| **Могућности**Изградња прихватилишта за одрасле и старе, као регионална услугаПренамена старе основне школе у Центар за културуДобри контакти са доносиоцима одлука на националном нивоуМеђународни фондови и донаторски програми  | **Претње**Негативан природни прираштај и пад наталитетаЗабрана запошљавања у јавном секторуПораст сиромаштва;Пораст апатије грађана, губитак поверења у систем;Непостојање финансијских средстава за развој услуга, Непостојање интересаната који би услуге пружали из ,,редова“ НВО ;Непостојање дефинисаних националних стратешких праваца за поједине области друштвеног развојаПовећање броја старачких и самачких домаћинстава у руралном подручју са израженим социјалним ризицимаНемогућност увођења нових образовних профила у средњој школи |

* 1. 7.3 Социо-економске анализе

7.3.1 Анализа урбаног развоја

7.3.2 Социо-економска анализа пољопривреде

7.3.3 Анализа друштвеног равоја

7.3.4 Анализа економског равоја

7.3.5 Анализа капацитета општине Петровац на Млави за финансирање приоритетних праваца развоја

1. *Агенда 2030* је усвојена на самиту Уједињених нација одржаном 2015. године и представља јединствену стратегију која подразумева мобилизацију ресурса свих држава како би били остварени циљеви до 2030. *Агенду* чини 17 циљева, и у оквиру њих 169 подциљева мерених уз помоћ 231 показатеља којима се дају смернице свим државама које је потребно да их усвоје и прилагоде сосптвеним приоритетима. Циљеви одрживог развоја се спроводе не само на националном, већ и на регионалном и локалном ниву, а прилагођавање глобалних циљева нижим нивоима планирања посматра се као ”локализација циљева одрживог развоја”. Локализација се односи на то да локалне власти у процесу планирања подржавају циљеве одрживог развоја акцијама одоздо према горе и да заједно са представницима цивилног и приватног сектора локализују глобалне циљеве и стављају их у локални контекст, односно интегришу их у планове развоја свој локалне заједнице. [↑](#footnote-ref-1)
2. Цела социо-економска анализа налази се у прилогу [↑](#footnote-ref-2)
3. Програм мера подршке за спровођење пољопривредне политике и политике руралног развоја општине [↑](#footnote-ref-3)